অবশেষে বাইশ গজে গড়াতে চলেছে ভারত-পাক ক্রিকেটীয় দ্বৈরথ। চলতি বছরের শেষের দিকেই পাকিস্তানের বিরুদ্ধে সিরিজ খেলতে উদ্যোগী হয়েছে বোর্ড। তবে সিরিজ খেলা হবে দুবাইতে।
সর্বভারতীয় এক দৈনিকের খবর অনুযায়ী, ভারতীয় ক্রিকেট বোর্ডের তরফে কেন্দ্রীয় স্বরাষ্ট্রমন্ত্রকের কাছে লিখিত অনুমোদন চাওয়া হয়েছে।
২০১৪ সালে দুই দেশের মধ্যে ফিউচার ট্যুরস অ্যান্ড পোগ্রাম চুক্তি অনুযায়ী, ক্রিকেটীয় যে মউ সাক্ষরিত হয়েছিল, তখনই ঠিক করা হয়েছিল ২০১৫ থেকে ২০২৩ সালের মধ্যে হাফডজন দ্বিপাক্ষিক সিরিজ খেলা হবে।
তবে রাজনৈতিক উত্তাপের জেরে অনুরাগ ঠাকুরদের বোর্ড বারেবারেই পাকিস্তানের সঙ্গে দ্বিপাক্ষিক সিরিজ খেলতে গররাজি ছিল। এই জন্যই নাজাম শেঠী, শাহরিয়ার খানদের পিসিবি ভারতীয় ক্রিকেট বোর্ডের বিরুদ্ধে আইনি ব্যবস্থা নেওয়ারও হুমকি দিয়েছিল।
তবে সূত্রের খবর, সুপ্রিম কোর্ট নিযুক্ত বর্তমান প্রশাসকমণ্ডলী পাকিস্তানের ব্যাপারে অনুরাগদের মত অতটা চরমপন্থী নয়। নতুন প্রশাসকবর্গ পাকিস্তানের সঙ্গে সিরিজ খেলার পক্ষপাতী। সেইজন্যই কেন্দ্রীয় সরকারের কাছে অনুমতি চাওয়া হয়েছে।
সর্বভারতীয় দৈনিকের সেই প্রতিবেদনে বলা হয়েছে, পাকিস্তানের ‘হোম’ সিরিজ খেলার ভেন্যু নির্বাচিত হয়েছে দুবাই। যদি কেন্দ্রীয় সরকারের পক্ষ থেকে সবুজ সংকেত মেলে তাহলে সেপ্টেম্বর অথবা নভেম্বরের উইন্ডোতে দক্ষিণ আফ্রিকা সফরের আগে সিরিজ খেলা হবে পাকিস্তানের সঙ্গে।